ছাত্রীর কোষাগারে ইতিমধ্যেই জমেছে টাকার পর টাকা। ব্যাঙ্ক ব্যালান্সও বাড়ছে দিনকে দিন। আর গুরুর ভাণ্ডারে এখনও জমা পড়েনি একটি পয়সাও। প্রতিশ্রুতির অর্থ না-পেয়ে গুরু গুমরে মরছেন। 
বাস্তবিক অর্থে শিষ্যা ও গুরু দুই মেরুতে। 
অথচ এমনটা তো হওয়ার কথা ছিল না। রিও অলিম্পিক্স থেকে ফেরার পরেই প্রতিশ্রুতির বন্যায় ভেসে গিয়েছিলেন দু’ জনই। এই দেশে অবশ্য প্রতিশ্রুতি দেওয়া হয়। তা প্রতিশ্রুতি হিসেবেই থেকে যায়। প্রতিশ্রুতি আর পূরণ হয় না। 
রিও থেকে এবার কুস্তিতে ব্রোঞ্জ জিতেছেন সাক্ষী মালিক। কোচ কুলদীপ মালিক না থাকলে সাক্ষী হয়তো আজ সাফল্যের মুখই দেখতেন না। সেই কুলদীপই থেকে গেলেন ব্রাত্য।
সাক্ষীর কোচের সম্বল কেবল দশ লক্ষ টাকা চেকের ফটোকপি। রিওয় সাক্ষীর সাফল্যের পরে হরিয়ানা সরকার ঘোষণা করেছিল কুলদীপ মালিককে দেওয়া হবে দশ লক্ষ টাকা। এক সংবর্ধনা সভায় তাঁর হাতে তুলে দেওয়া হয়েছিল সেই চেকের ফটোকপি৷ ওই পর্যন্তই। 
আসল চেকটা এখনও দেখা হয়ে ওঠেনি সাক্ষীর কোচের। কুলদীপ পেশায় রেলের টিকিট পরীক্ষক। তাঁর পদোন্নতির কথাও ঘোষণা করেছিলেন রেলমন্ত্রী সুরেশ প্রভু। সেগুলো ঘোষণা হয়েই থেকে গিয়েছে। অভিমানী কুলদীপ কী বলছেন? ‘দেশবাসী জানে রিওয় আমরা করেছি। তার জন্য আমি অর্থমূল্য চাইছি না৷ প্রতিশ্রুতি দেওয়া হয়েছে যখন, তখন অন্তত তা রাখতে পারত৷ তবে সাক্ষীর পদকই এখন আমার সবথেকে বড় পুরস্কার’ বলছেন কুলদীপ। 
আরও পড়ুন
একটা পদক এভাবে বদলে দিল সাক্ষী মালিকের জীবন!
‘শরীর দেখিয়ে মেডেল পেয়েছেন সাক্ষী’— এবার কুরুচিকর মন্তব্য সাক্ষী মালিককে নিয়ে
সাক্ষীর বিয়ে! পাত্র কে?
দীপা কর্মকারের কোচ বিশ্বেশ্বর নন্দী দ্রোণাচার্য হয়েছেন। পিভি সিন্ধুর কোচ গোপীচাঁদও প্রচারের আলোয়। সাক্ষীর কোচের তো সেই সব জোটেইনি। দীপা তাঁর কোচ বিশ্বেশ্বরের হয়ে বক্তব্য পেশ করেছিলেন। সাক্ষীকে কোনওদিনই শোনা যায়নি কুলদীপের হয়ে বলতে। সাক্ষী যদি কোচের হয়ে সওয়াল করতেন, তাহলে আজ হয়তো দশ লক্ষ টাকা হাতেই পেতেন তিনি। চেকের ফটোকপি নয়। হয়তো জুটেও যেত বড় কোনও স্বীকৃতি। কিছুই তো জুটল না কুলদীপের ভাগ্যে।